Iуащхьэмахуэ фашист дамыгъэхэр къызэрырадзыхыжрэ илъэс 75-рэ зэрырикъур Хэкум и хъумакIуэм и махуэм хуагъазэ
Iуащхьэмахуэ и джабэм метр 4200-рэ зи лъагагъ щIыпIэм деж щыIэщ 1943 гъэм и мазаем фашист дамыгъэхэр Iуащхьэмахуэ къезыдзыхыжу ди къэралым и ныпхэр щызыIэтыжахэм я фэеплъ пхъэбгъу.
А щIыпIэм деж мазаем и 23-м къыщызэрагъэпэща пэкIум хэтащ цIыху 80-м щIигъу. Iуащхьэмахуэ районым щIыпIэ унафэр зегъэкIуэнымкIэ и советым, район администрацэм я лIыкIуэхэр, КъБР-м и Парламентым и депутатхэмрэ ЩIалэгъуалэ палатэм хэтхэмрэ, УФ-м ЗыхъумэжыныгъэмкIэ и министерствэм и «Терскол» центрым, районым и дзэ комиссариатым я лэжьакIуэхэм, нэгъуэщI IуэхущIапIэ зыбжанэм къикIахэм я пащхьэ къыщыщыпсалъэм Iуащхьэмахуэ районым и щIыналъэ администрацэм и Iэтащхьэ Залиханов Къанщобий КъБР-м и Iэтащхьэ КIуэкIуэ Юрий и цIэкIэ псоми фIыщIэ яхуищIащ 1941 — 1945 гъэхэм екIуэкIа Хэку зауэшхуэм щхьэмыгъазэу хэтахэм, ди республикэм и къуршхэр я гъащIэм емыблэжу зыхъума зауэлIхэм я фэеплъыр зэрагъэлъапIэм папщIэ.
ПэкIум иужькIэ ТекIуэныгъэм и бэракъыр, Урысей Федерацэмрэ Къэбэрдей-Балъкъэрымрэ я къэрал ныпхэр абдеж къыщрахьэжьэри, Урысейм и МЧС-м и Iуащхьэмахуэ къегъэлакIуэ IэнатIэм, «Iуащхьэмахуэ курорт» акционер зэгухьэныгъэм, «Чегет» кIапсэ гъуэгум я къегъэлакIуэхэм лыжэхэм тету лъэгум кърахьэхыжащ икIи Терскол посёл-кэм хэкIуэда зауэлIхэм я фэеплъу щыIэм деж етIуанэ пэкIур щрагъэкIуэкIащ.
Тарим Алисэ.
